آذربایجان جمهوریتی پرزیدنتی ایلهام علی‌یئو، داغ‌لیق قاراباغدا ایکینجی ارمنی دؤولتی قورولماسینا ایجازه وئرمه‌یه‌جک‌لرینی ایفاده ائده‌رک،
"قاراباغا هئچ واخت باغیمسیزلیق وئریلمه‌یه‌جک. بونو گؤزله‌ین‌لر بوشونا گؤزلمه‌سین" دئدی.
آذربایجان پرزیدنتی علی‌یئو، باکی یاخینلیغین‌داکی پیرکشکول قصبه‌سینده یئنی حربی منطقه و حربی لژمان آچیلیشی سونراسیندا سوبای و عسگرلره دانیشاراق، آذربایجان اوردوسونون هم ساواش قابیلیتی، هم ده سیلاحلانما باخیمین‌دان دونیانین گوج‌لو اوردولاری آراسیندا اولدوغونو سؤیله‌دی.
ایلهام علی‌یئو، 2016.جی ایلین آوریل آییندا آذربایجان اوردوسونون ارمنیستان اوردوسو قارشی‌سیندا بؤیوک ظفر قازاندیغینی خاطیرلاتدی.
بو چاتیشما‌لاردا ارمنیستانین اوزون ایللردیر اؤز اوردولاری ایله ایلگیلی اولوشدوردوغو افسانه‌نین یوخ اولدوغونو سؤیله‌ین علی‌یئو، داغ‌لیق قاراباغین از‌لی و ابدی آذربایجان تورپاغی اولدوغونو وورغولادی.
ارمنیستانین بیرلشمیش میلت‌لر تشکیلاتی‌نین گوونلیک شوراسی و باشقا اولوسلارآراسی تشکیلات‌لارین ایشغالین سونلاندیریلماسینا دایر قرارلارینی هئچه سایدیغینی ایفاده ائدن آذربایجان پرزیدنتی ایلهام علی‌یئو،
"آذربایجان گوجلندیکجه پروبلئمین حلی یاخینلاشیر. چؤزوم ایسه چوخ ساده‌دیر. ایلک اولا‌راق آذربایجانین تورپاق بوتؤو‌لوگو تامین ائدیلمه‌لی‌دیر. هئچ بیر زامان آذربایجان تورپاغیندا ایکینجی ارمنی دؤولتی قورولماسینا ایجازه وئرمه‌یه‌جییک. داغ‌لیق قاراباغا هئچ بیر زامان باغیمسیزلیق وئریلمه‌یه‌جک. بونو گؤزله‌ین‌لر بوشونا گؤزلمه‌سین" دئدی.
